Diari Oficial de la Generalitat Valenciana


Sumari del DOGV 8498, del 04-03-2019 (2019/1810)

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 95/18-AIA Tavernes de la Valldigna.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8498

Data del DOGV
:   04-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1810


Data del document
:   12-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Tavernes de la Valldigna
    * impacte ambiental

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 95/18-AIA Tavernes de la Valldigna. [2019/1810]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 95/18-AIA Tavernes de la Valldigna.  
  
«Informe d'impacte ambiental.  
Expedient: 95/2064-CDR.  
Títol: Projecte de línia mixta de mitjana tensió a 20 kV des de la connexió a realitzar en l'edifici de control de la ST Valldigna, en camí el Pla, discorrent per les partides el Pla, el Mançanet, el Tol·lo, l'Albelló, la Tremuja i el Golfo, fins al centre de repartiment El Golfo núm. 1, en el terme municipal de Tavernes de la Valldigna (València).  
Òrgan substantiu: Servei Territorial d'Indústria i Energia (ATLINE/2015/195/46).  
Titular: Iberdrola Distribución Eléctrica, SAU.  
Promotor: CALVIGA, SL.  
Localització: terme municipal de Tavernes de la Valldigna (València).  
  
Descripció del projecte.  
CALVIGA, SL, entitat urbanitzadora del polígon industrial el Golfo de Tavernes de la Valldigna (València) promou el projecte de connexió elèctrica del sector i la posterior cessió de la línia a l'empresa Iberdrola Distribución Eléctrica, SAU, distribuïdora de la zona.  
El subministrament al sector es realitzarà des de la ST Valldigna, situada en la partida el Pla (parcel·la 279 del polígon 22) del terme municipal de Tavernes de la Valldigna. Es dissenya una línia mixta aèria-subterrània, de doble circuit i uns 6 km de longitud total.  
La línia s'inicia en la cel·la de línia de la ST Valldigna i discorre en subterrani en canalització entubada al llarg d'uns 1.750 m (tram 1), pel camí del Pla. Part del traçat aprofita una canalització existent, que es prolonga en un poc més de 500 m fins a la parcel·la 440 del polígon 42. A continuació (tram 2), l'estesa es realitzarà en aeri, s'iniciarà en el suport núm. 1 i comptant amb un total de 12 suports fins a arribar a la parcel·la 127 del polígon 40 (uns 1.730 m). Des del suport núm. 12, s'inicia un nou tram en subterrani (tram 3, d'uns 400 m) pel camí del Tancat fins a la parcel·la 137 del polígon 40, on se situarà el suport núm. 12 bis. De nou en aeri (tram 4), discorrerà fins al suport núm. 19, situat en la parcel·la 116 del polígon 505 (uns 1.200 m). Des del suport núm. 19 fins al centre de repartiment el Golfo núm.1 (tram 5), discorre de nou en subterrani en canalització entubada (uns 850 m) sota el camí del Tercer del Golfo.  
  
Els trams subterranis discorren per vials públics (uns 3 km). Els trams aeris (uns 2,9 km) discorren per terrenys en cultiu i es dissenyen en configuració de doble circuit, en previsió d'una futura ampliació. Com a situacions rellevants del projecte, cal esmentar l'encreuament del riu Vaca i de l'N-332 (aeris) i l'encreuament de l'autopista AP-7 (subterrani).  
  
Tramitació administrativa.  
Amb data 7 d'agost de 2018, es va rebre del Servei Territorial d'Indústria i Energia de València una sol·licitud d'inici d'avaluació d'impacte ambiental del projecte de línia elèctrica aeri-subterrània, de 20 kV, promogut per CALVIGA, SL, en el terme municipal de Tavernes de la Valldigna. Aquesta sol·licitud adjunta còpia de l'expedient d'autorització del projecte (referència ATLINE/2015/195/46), i inclou:  
  
- Projecte tècnic i annexos (versions de 2016 i 2017).  
- Document ambiental (versions de 2016 i 2017).  
- Al·legacions i informes d'organismes consultats.  
L'expedient esmentat s'ha sotmés al tràmit d'informació pública (DOGV 17 de maig de 2018 i BOP de 10.01.2018), i inclou tant el projecte com la documentació ambiental. Així mateix, s'han formulat consultes als organismes afectats. S'han rebut:  
- Informe de l'Ajuntament de Tavernes de la Valldigna, de 18 de juliol de 2017, que assenyala que no s'estableixen condicions a les especificacions tècniques proposades pel peticionari del projecte.  
- Resolució de data 3 de març de 2016, de la Confederació Hidrogràfica del Xúquer, d'autorització d'encreuament del riu Vaca i instal·lació de línia elèctrica en zona de policia del llit esmentat (ref. 2015AP0545).  
Dues al·legacions anàlogues, presentades en nom de diversos propietaris de parcel·les afectades. Consideren que el projecte no s'ha tramitat correctament i exposen perjudicis sobre els terrenys, en interferir les servituds amb el cultiu existent. Així mateix, plantegen una altra alternativa de traçat.  
- Al·legació particular, que considera l'afecció paisatgística de la línia en general i en concret sobre el Reial Monestir de Santa Maria de la Valldigna i altres elements del patrimoni, el risc per a l'avifauna, el pas per paratges turístics, la depreciació dels terrenys, entre altres qüestions.  
- Resolució de data 15 de setembre de 2016, del director general de Carreteres, per la qual es desestima l'encreuament en els termes previstos en el projecte analitzat (ref V5-0380-L/15).  
Com a conseqüència de l'informe de la Direcció General de Carreteres, el projecte s'ha modificat per a ajustar l'encreuament als requeriments que aquest determina. En concret, la modificació consisteix en el desplaçament del suport situat entre l'AP-7 i l'N-332, sense variació de la traça. La documentació datada en 2017 aborda aquesta modificació, sense que conste l'emissió de nou informe per part d'aquest òrgan.  
  
Vist l'àmbit en el qual es desenvolupa el projecte i les seues característiques, no s'identifiquen administracions públiques afectades pel projecte diferents de les que intervenen en el tràmit substantiu d'autorització, i aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada, als efectes previstos en l'article 46 i següents de la Llei 21/2013, de 9 de desembre.  
  
Consideracions ambientals.  
El projecte té per objecte la millora del subministrament elèctric del polígon industrial el Golfo, de Tavernes de la Valldigna. La companyia distribuïdora de la zona, disposa de potència per a cobrir aquest subministrament des de la subestació elèctrica denominada ST Valldigna, situada en la partida el Pla del mateix terme municipal. Es tracta de la subestació elèctrica més pròxima al sector esmentat. La línia en projecte discorrerà íntegrament pel terme municipal de Tavernes de la Valldigna.  
L'àmbit d'estudi és la vall situada entre la serra de Corbera i la serra del Mondúver. Es tracta d'un enclavament de caràcter pla, que s'obri cap al mar una vegada superades per l'est les serres mencionades. La vall està travessada en sentit oest-est pel llit del riu Vaca i la CV-50. El vessant est de les serres serveix de límit al traçat de l'autopista AP-7 i la carretera N-332, que discorren en aquesta zona en paral·lel però a cota significativament diferent. La vall alberga el nucli urbà de Tavernes de la Valldigna i cap a l'oest, Benifairó de la Valldigna i Simat de la Valldigna. Fora de les zones urbanitzades, predomina l'ús agrícola amb cultius de regadiu. A l'est del polígon del Golfo discorre el ferrocarril de rodalia València-Gandia, que té parada al costat del polígon esmentat i que es desvia una vegada superada aquesta cap a l'oest fins a situar-se en paral·lel amb el traçat de l'AP-7 i l'N-332. Tot l'àmbit està travessat per camins agrícoles que donen accés a les parcel·les i séquies que proveeixen i drenen la zona.  
La serra de Corbera, forma part de la Xarxa Natura 2000 (LIC Serra de Corbera). La serra del Mondúver, també forma part de la Xarxa Natura 2000 com a LIC (Serres del Mondúver i la Marxuquera) i conjuntament amb la Marjal de la Safor, com a ZEPA (Mondúver-Marjal de la Safor). La Marjal de la Safor, igual que la Marjal i Estany de la Ribera Sud del Xúquer, són al seu torn zones humides catalogades. Al nord de la serra del Mondúver, hi ha la cova de Bolomor, on s'han trobat abundants restes arqueològiques. També destaca la presència del jaciment del pla, al costat de la ST Valldigna. No hi ha vies pecuàries en l'àmbit del projecte. No s'observen altres elements protegits o d'especial interés pròxims al projecte, o que puguen ser afectats per aquest.  
  
Tot l'àmbit de la vall està afectat de perillositat d'inundació, que arriba al nivell 1 en la zona annexa al llit del riu Vaca i es redueix fins a arribar als contraforts de les serres. Al seu torn, la zona està afectada per vulnerabilitat alta d'aqüífers a l'oest i mitjana a l'est del camí de la séquia de la Bova.  
S'han estudiat dues alternatives de traçat: una íntegrament en subterrani i una altra que combina trams en aeri i trams en subterrani. El traçat s'ha ajustat per a travessar longitudinalment la vall, amb la menor extensió possible, sense endinsar-se en cap dels espais de la Xarxa Natura 2000, sense aproximar-se a les zones humides catalogades i els seus perímetres de protecció i sense afectar zones que alberguen elements d'interés, com la cova del Bolomor. Discorre en tot cas per terrenys agrícoles en cultiu. Considerant que l'alternativa subterrània comporta major afecció negativa (sobre terrenys privats i els cultius, major moviment de terres) i resulta complexa per la falta de continuïtat dels camins agrícoles, s'opta per l'alternativa mixta aèria-subterrània. Atés que tota la vall està afectada per perillositat d'inundació, evitar aquest risc implicaria desplaçar el traçat cap a les serres, la qual cosa comportaria una afecció major, en tractar-se d'espais naturals amb divers grau de protecció. En tot cas, aquest tipus d'infraestructures, atés el seu caràcter puntual (en relació amb els suports), no tenen una afecció rellevant en cas d'inundació.  
  
D'acord amb l'alternativa seleccionada, la línia elèctrica tindrà una longitud d'uns 5,9 km. El traçat combina el disseny subterrani i aeri, a causa dels nombrosos elements existents i les servituds associades. En particular, el tram que s'inicia en l'eixida de la ST, es realitza en subterrani aprofitant el camí del pla, vorejant el llit del riu i evitant la introducció d'un element lineal en paral·lel a aquest i a la vora urbana. Cal assenyalar que aquest tram coincideix, en part, amb el jaciment arqueològic del pla; no obstant això, en aquest àmbit la canalització és existent, únicament necessita l'estesa del cable, sense realitzar obres que impliquen moviment de terres o puguen afectar el jaciment. Es prolongarà la canalització entubada fins a la partida del Mançanet, on la línia passa a traçat aeri i s'escomet l'encreuament amb el riu Vaca, situant els suports de tal manera que es respecten les distàncies reglamentàries. Sobre aquest encreuament, així com el traçat en el seu conjunt, ha emés informe favorable la Confederació Hidrogràfica del Xúquer. Per a realitzar l'encreuament de l'autopista, que discorre a cota sensiblement superior (de l'ordre de +4 m), en arribar al camí del Tancat, la línia torna a passar a canalització subterrània per a aprofitar el pas existent sota la via. A continuació, la línia torna a discórrer en aeri per a solucionar l'encreuament de la carretera N-332, situada a la mateixa cota que el terreny. La minimització de la longitud del traçat aeri, conjuntament amb l'existència d'arbratge en la zona i el fons escènic que aporten les serres i les infraestructures existents, redueix l'afecció paisatgística de la instal·lació. El nucli urbà, com s'ha indicat, queda al nord del projecte, sense que es preveja afecció sobre zones residencials.  
  
Es proposen mesures preventives per a eliminar la potencial afecció dels treballs d'execució, així com el correcte manteniment de la maquinària i equips i de la neteja del tall. Finalitzades les obres, es restauraran els vials i terrenys afectats al seu estat original. Tots els residus generats per les obres, hauran d'entregar-se a empresa autoritzada per a la seua gestió.  
El document ambiental incorpora el programa de seguiment de la fase d'execució, incloent-hi les mesures encaminades a limitar l'afecció a l'entorn immediat de les obres, l'adopció de les mesures preventives proposades i el control arqueològic en els treballs que impliquen moviments de terres. Una vegada en funcionament, es controlarà la correcta execució, manteniment i absència d'impactes no previstos. Es realitzaran revisions periòdiques, elaborant els informes de seguiment corresponents.  
Atesos els criteris de l'annex III de la Llei 21/2013, de 9 de desembre, es pot concloure:  
- Característiques del projecte. La línia elèctrica té per objecte dotar de subministrament a un sector urbà industrial. S'ha seleccionat una alternativa de traçat que minimitza la longitud, s'ajusta als vials existents (trams subterranis) i als límits de parcel·la (suports del tram aeri), reduint les servituds associades. S'adopten les mesures preventives necessàries per a evitar la contaminació i riscos associats a l'execució del projecte.  
- Ubicació del projecte. Es tracta d'un àmbit pla de caràcter altament antropitzat, on predomina l'ús agrícola. L'àmplia xarxa de camins, facilita l'accessibilitat a l'obra i el replanteig del traçat. Les nombroses infraestructures que travessen l'àmbit, contribueixen a la seua antropització i a la integració de la nova instal·lació. El projecte s'ha dissenyat considerant l'existència d'espais naturals i elements sensibles en l'entorn, de manera que el traçat no s'endinsa en aquestes zones.  
  
- Característiques del potencial impacte. Durant l'execució, les afeccions estaran limitades a la zona d'obres, que no es preveuen de gran envergadura, ateses les dimensions de la instal·lació. Els impactes seran poc rellevants i de curta duració, així com reversibles. En la fase de funcionament, la instal·lació constituirà un nou element en el paisatge i podria interferir amb el vol d'avifauna d'interés, atesa la proximitat de diversos enclavaments d'interés per a aquesta, per la qual cosa en la part dispositiva d'aquesta resolució s'estableixen les mesures preventives pertinents perquè l'impacte siga moderat i compatible.  
  
Consideracions jurídiques  
El projecte de línia elèctrica aèria-subterrània, de 20 Kv i longitud superior a 3 km, constitueix un supòsit d'avaluació d'impacte ambiental simplificada (article 7.2.a, d'acord amb les previsions de la Llei 21/2013, de 9 de desembre, en quedar inclòs en l'annex II d'aquesta (grup 4.b).  
En l'expedient s'han observat els tràmits previstos en la secció segona, capítol 2 del títol II de la Llei 21/2013, de 9 de desembre i en les altres disposicions que li són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, pel Decret 73/2017, de 2 de juny i pel Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de línia elèctrica aèria-subterrània, en 20 kV, entre la ST Valldigna i el CR el Golfo núm. 1, promoguda per CALVIGA, SL, per a la seua cessió a Iberdrola Distribución Eléctrica, en el terme municipal de Tavernes de la Valldigna (València), no té efectes significatius sobre el medi ambient, sempre que s'ajuste a les previsions del document ambiental, als termes i condicions previstos en aquest informe, sense perjudici de l'obtenció prèvia de les autoritzacions sectorials que li siguen aplicables i s'incorporen els següents condicionants, d'acord amb els termes del present informe:  
  
- Es considera necessari dotar la infraestructura de mesures de prevenció de col·lisió i electrocució d'avifauna concordes amb el Reial decret 1432/2008, de 29 d'agost, atesa la situació de la línia i d'enclavaments que alberguen avifauna d'interés (ZEPA i zones humides).  
- Així mateix, s'adoptaran les mesures necessàries per a assegurar la integritat de la mateixa infraestructura i el seu funcionament en cas d'inundació, atesa la perillositat que afecta l'àmbit travessat, especialment, en la zona més pròxima al riu Vaca.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental, perdrà la seua vigència i cessarà en la producció dels efectes que li són propis, si una vegada publicat en el DOGV, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
València, 13 de novembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de febrer de 2019.- El director general de Medi Natural i d'Avaluació Ambiental: Antoni Marzo i Pastor.